Official Journal L 155 , 28/06/2000 P. 0049 - 0050



Minuti maqbula bejn il-Komunità Ewropea u l-Gvern tar-Repubblika tal-Korea dwar is-suq dinji tal-bini tal-vapuri 1. Il-Kummissjoni tal-Komunitajiet Ewropej u l-Gvern tar-Repubblika tal-Korea żammew diskussjonijiet fil-15 Marzu 2000 sabiex jindirizzaw il-problemi kurrenti dwar is-suq dinji tal-bini tal-vapuri u bil-għan li jippromwovu l-istabilità u l-kompetizzjoni ġusta. Iż-żewġ naħat għarfu li s-suq dinji tal-bini tal-vapuri huwa karatterizzat minn kapaċità produttiva ogħla b'mod sinjifikanti minn dak li hu meħtieġ u prezzijiet li l-ħin kollu qed jorħsu, li ma jippermettux l-iżvilupp sostenibbli ta' l-industrija. 2. Billi l-Komunità Ewropea u l-Korea huma l-protagonisti tas-suq tal-bini tal-vapuri, l-awtoritajiet rispettivi tagħhom għandhom obbligu speċjali li jaħdmu flimkien u ma' nazzjonijiet oħra li jibnu l-vapuri sabiex jiżguraw li kompetizzjoni ġusta tipprevali fis-swieq kollha. 3. Iż-żewġ naħat jistennew li l-kisba ta' l-objettivi li ġejjin tikkontribwixxi b'mod kbir sabiex terġa' ġġib kondizzjonijiet normali ta' kompetizzjoni fuq is-suq, u biex tipprovdi għal mod effettiv ta' protezzjoni kontra l-bejgħ ta' vapuri bi prezz inqas minn kemm iqumu. 4. Iż-żewġ naħat se jaħdmu flimkien bil-għan li jnaqqsu l-iżbilanċ mhux sostenibbli li qed jipprevali bejn il-provista u d-domanda. Għandhom jistiednu lil pajjiżi oħra li jibnu l-vapuri sabiex jappoġġaw dawn l-isforzi. Billi jikkommettu ruħhom fis-sod għall-kompetizzjoni ġusta, iż-żewġ naħat se jevitaw investimenti żejda li m'humiex finanzjarjament vijabbli u tnaqqis fil-prezzijiet li jirrovina. Iż-żewġ naħat għandhom jagħmlu l-isforzi kollha, fuq bażi individwali jew flimkien, sabiex jgħinu sabiex is-sitwazzjoni tas-suq titjieb u tistabbilizza. 5. L-għan taż-żewġ naħat huwa li jippromwovu kondizzjonijiet tas-suq ġusti u kompetittivi fis-suq dinji u li jaħdmu flimkien sabiex jistabbilizzaw is-suq u b'hekk jgħinu sabiex il-livell tal-prezzijiet tal-vapuri jogħla għal wieħed kummerċjalment sostenibbli. (1) Azzjoni mill-Organizzazzjoni Dinjija ta' l-awtoritajiet pubbliċi fir-rigward ta' tarznari f'diffikultajiet finanzjarji Iż-żewġ naħat jaqblu li l-istituzzjonijiet kollha finanzjarji għandhom imexxu n-negozju tagħhom ma' dawk li jibnu l-vapuri b'mod kummerċjalment sod. F'dak ir-rigward, il-Gvern Korean se jkompli jissorvelja b'mod strett is-saħħa ta' l-assi ta' l-istituzzjonijiet finanzjarji. Skond il-politika tal-Gvern Korean li ma jintervjenix, u konxji mill-iżbilanċ fis-swieq dinjija tal-bini tal-vapuri, l-awtoritajiet Koreani se jiżguraw, fil-kuntest ta' sorveljanza tal-banek, illi l-banek li fihom il-Gvern Korean għandu sehem jew banek privati li jkunu qed jaġixxu għan-nom tiegħu jagħtu self ġdid, iħassru jew jiffinanzjaw mill-ġdid self eżistenti jew jipprovdu kull tip ta' għajnuna biss fuq bażi kummerċjali. Il-Gvern Korean jikkonferma li mhux ser jipprovdi lil dawn l-istituzzjonijiet finanzjarji b'għajnuna pubblika għall-iskop li jkopru telf li jirriżulta mir-relazzjonijiet kummerċjali tagħhom ma' xi intrapriża jew industrija speċifika. Il-Gvern Korean jaqbel illi l-KAMCO għandha tixtri self ħażin li għandu x'jaqsam mat-tarznari bi prezzijiet li jirriflettu r-rati ta' rkupru attwali u mistennija kif ukoll spejjeż ta' l-iffinanzjar, u bi prezzijiet minimi għal self mhux garantit. Il-Gvern Korean jikkonferma li: - Mhux ser jagħti għajnuna lil dawk f'pajjiżu li jibnu l-vapuri li ma tkunx konsistenti ma' l-obbligazzjonijiet internazzjonali tal-Korea, - It-teħid tal-kontroll tat-tmexxija ta' Samho minn Hyundai mhux se jkun akkumpanjat minn ristrutturar tad-dejn appoġġat mill-pubbliku u/jew operazzjonijiet ta' moratoria. Sakemm ikunu tal-gvern il-banek Koreani għandhom, meta jkollhom x'jaqsmu mal-kumpaniji tal-bini tal-vapuri, jitħaddmu fuq bażi għal kollox kummerċjali. Il-Gvern Korean mhux se jkun involut fit-tmexxija ta' kuljum. Il-banek pubbliċi mhux se jagħtu garanziji favorevoli ta' ħlas lura għal kuntratti ta' bini ta' vapuri ffirmati minn tarznari f'diffikultajiet finanzjarji jew li jkunu f'idejn likwidatur appuntat mill-qorti. Barra minn dan, il-kondizzjonijiet għall-garanziji tal-ħlas lura għandhom jirriflettu r-riskju kummerċjali sostanzjali li joħroġ mis-sitwazzjoni prekarja preżenti tat-tarznari. (2) It-trasparenza Iż-żewġ naħat jikkunsidraw li l-applikazzjoni ta' prinċipji taż-żamm tal-kotba aċċettati internazzjonalment se jiżguraw li tmexxija finanzjarja soda tirregola kumpaniji tal-bini tal-vapuri u l-kredituri tagħhom. Stima stretta tar-riskju u regoli ta' provvediment għandhom jiġu enforzati anke jekk dawn ir-regoli ta' trasparenza jikxfu piżijiet oħra lis-setturi korporattivi u bankarji. Skond ir-rabtiet tiegħu ta' trasparenza ma' l-IMF u l-Bank Dinji, l-Gvern Korean irriveda l-istandards taż-żamm tal-kotba tiegħu f'Diċembru 1998, li daħlu fis-seħħ mill-1 Jannar 1999. Il-Gvern Korean għandu jiżgura li prinċipji taż-żamm tal-kotba aċċettati internazzjonalment qegħdin u se jkomplu jiġu applikati kollha għall-kumpaniji tal-bini tal-vapuri. (3) L-insegwiment ta' prattiċi kummerċjalment vijabbli ta' l-ipprezzar Iż-żewġ naħat jagħrfu li l-ipprezzar inġurjuż ta' vapuri għandu jiġi rimedjat jew evitat sabiex jiġu żgurati kondizzjonijiet normali kompetittivi fis-suq dinji tal-bini tal-vapuri. F'dan ir-rigward il-Gvern Korean jaqbel illi l-livell tal-prezzijiet tal-vapuri għandu jirrifletti l-fatturi kollha ta' spejjeż skond id-definizzjoni ta' valur normali taħt il-Ftehim tad-WTO kontra d-dumping. (4) Koperazzjoni bejn iż-żewġ industriji tal-bini tal-vapuri Iż-żewġ naħat jinkoraġġixxu lill-industriji tal-bini tal-vapuri tagħhom sabiex jikkoperaw mill-qrib ma' xulxin sabiex jiżguraw kondizzjonijiet kompetittivi normali fis-suq dinji tal-bini tal-vapuri. Iż-żewħ naħat għandhom jappoġġjaw lill-bennejja tal-vapuri tagħhom sabiex isaħħu l-irbit tagħhom ma xulxin fil-qasam tat-teknoloġija, ksib u attività tan-negozju kif ukoll attivitajiet multilaterali dwar il-bini tal-vapuri. (5) Konsultazzjonijiet Iż-żewġ naħat jaqblu li jiltaqgħu mill-inqas kull sitt xhur sabiex jirrevedu t-tħaddim ta' dawn il-Minuti Maqbula sabiex jiddiskutu politika u miżuri dwar il-bini ta' vapuri matul dan il-perjodu. Dawk il-kwistjonijiet jistgħu jinkludu, iżda m'humiex limitati għall-provvista u t-talba, kapaċità, livelli ta' prezzijiet, appoġġ mill-gvern u mod u mezzi kif tiġi mtejba s-sitwazzjoni preżenti fis-suq tal-bini tal-vapuri. Iż-żewġ naħat jaqblu li, sabiex jirrevedu t-tħaddim ta' dawn il-Minuti Maqbula, l-ewwel laqgħha għandha tinżamm mhux aktar tard minn Settembru 2000. Iż-żewġ naħat jaqblu li jkollhom konsultazzjonijiet ad hoc fuq talba ta' xi parti sabiex jiddiskutu kwistjonijiet ġenerali u speċifiċi dwar il-punti koperti mill-Minuti Maqbula preżenti, bil-għan li jaslu għal soluzzjoni aċċettabbli għat-tnejn dwar kull kwistjoni. Dawn il-konsultazzjonijiet ad hoc għandhom isiru fi żmien erba' ġimgħat mit-talba ta' xi wieħed mill-partijiet. Il-partijiet għandhom, b'mod ġenerali, jimmiraw li jikkonkludu dawn il-konsultazzjonijiet ad hoc fi żmien 60 jum. Iż-żewġ naħat jaqblu fuq il-ħtieġa li jkollhom stampa kemm jista' jkun kompleta tal-fatti, kemm sabiex jitnaqqas ir-riskju li jinqalgħu problemi fil-futur kif ukoll sabiex tiżdied il-possibiltà li jiġu riżolti problemi permezz tal-konsultazzjonijiet. Jekk jiġi propost minn xi naħa minnhom, għandhom jiġu mistiedna esperti tekniċi sabiex ifittxu l-informazzjoni kollha rilevanti u jipprovdu analiżi oġġettiv ta' l-istess. Il-partijiet għandhom jaħtru lill-esperti rispettivi tagħhom fi żmien ġimgħatejn minn meta ssir talba biex jinżammu konsultazzjonijiet ad hoc. Il-partijiet għandhom, mill-bidu ta' dawk il-konsultazzjonijiet, jinformaw lill-industriji rispettivi tagħhom u lill-partijiet kollha interessati taż-żewġ naħat, inklużi, jekk ikun rilevanti, l-istituzzjonijiet finanzjarji, bil-problemi identifikati miż-żewġ naħat. (6) Dawn il-Minuti Maqbula huma mingħajr preġudizzju għad-drittijiet u obbligazzjonijiet eżistenti taħt il-Ftehim ta' l-Organizzazzjoni Dinjija tal-Kummerċ. Dawn il-Minuti Maqbula għandhom jidħlu fis-seħħ fid-data meta jiġu ffirmati. Għan-nom tal-Kunsill ta' l-Unjoni Ewropea +++++ TIFF +++++ Għall-Gvern tar-Repubblika tal-Korea +++++ TIFF +++++ --------------------------------------------------